Gelis Ngicénin Wantuan
Ngeninin indik bencana sané nibénin Bali pungkuran puniki kamanahin wantah pakibeh masa olih sang angawerat ring Bali, Madé Mangku Pastika. Pastika sareng SKPD-nyané langsung tedun ka genah bencana ring Buléléng (24-24/1) i lintang.
“Niki mawasta kahanan darurat, mawinan ten perlu nyantosin dana utawi jinah saking APBD sané penting kramané sida digelis polih wantuan,” baos Madé Mangku Pastika.
Malajah saking pengalaman sané sampun lintang, manut Pastika, Buléléng wantah wewengkon sané paling makéha madué titik rawan bencana. Punika awinan perlu kamanahin mangda digelis wénten margi sané patut anggén nawengin bencana. Ri kala kawéntenannyané Pastika ring Désa Galungan, mikélingin ring para krama mangda setata nyaga antuk becik kahanan palemahannyané mangda sida béncana alam punika kakirangin.
Gubernur Bali puniki ngamanahin, bencana-bencana sané nibénin Bali utaminnyané Buléléng sangkaning cuaca ékstrim. Indik cuaca ékstrim puniki sida kakirangin yéning i raga sareng sami nglestariang palemahannyané. “Taru ageng sampunang kaponggol, sampunang makarya paumahan ring genah-genah rawan longsor,” kénten dané mapaungu.
Ri kala katakénin indik sapunapi bénjangan mangda kramané kapindahang kémanten ka genah sané aman. Dané nyawis, méweh mindahang kramané, santukan kontur wilayah Buléléng yakti sakadi puniki. Yéning kapindahang, ring dija kapindahang? Napimalih makasamian saking kramané ring Désa Galungan wantah wong tani, sané prasida kalaksanayang wantah ngicénin penyuluhan indik tanggap bencana, lan pinih penting ngicénin tata cara bertani sané patut mangda ten ngusak-asik palemahan. C09/C010
ban_Latn ban_Latn ban_Latn ban_Latn ban_Latn ban_Latn